**OBAVIJEST o programu ˝Zaštita sigurnosti djece na internetu i u svijetu mrežnih tehnologija˝**

Program Zaštita sigurnosti djece na internetu u svijetu mrežnih tehnologija pokrenut je u suradnji Ministarstva znanosti i obrazovanja i Hrvatske regulatorne agencije za mrežne djelatnosti (HAKOM) te u partnerstvu s Hrvatskom poštom. Program se provodi već nekoliko godina s ciljem upoznavanja učenika s pravilima ponašanja u virtualnome svijetu i prevencijom elektroničkog nasilja te informiranja o sigurnosti na Internetu. On pruža dodatnu pomoć sustavnom obrazovanju osnovnoškolske i srednjoškolske djece, uz davanje potrebnih informacija njihovim roditeljima o odgovornom ponašanju prilikom uporabe mrežnih tehnologija, u trenutku kada se djeca njima počinju samostalno koristiti bez stalnog nadzora odraslih. Više informacija o programu, dostupnim materijalima i aktivnostima potražite na <http://bit.ly/HAKOM1>.

U cilju edukacije roditelja i djece, HAKOM je pripremio i video o zaštiti djece na Internetu koji je dostupan na poveznici <http://bit.ly/HAKOM5>, a čija je glavna namjena upućivanje djece o prihvatljivom i odgovornom komuniciranju na Internetu te stvaranju odnosa povjerenja u kojem se djeca odraslima uvijek mogu obratiti ako se zbog korištenja Interneta osjećaju nelagodno, ustrašeno ili ugroženo.

Do sada su na mrežnim stranicama HAKOM-a objavljene i tri brošure koje donose praktične i korisne savjete o opasnostima i sigurnosti na Internetu, zaštiti privatnosti i osobnih podataka, načinima ponašanja i uporabe društvenih mreža. Brošura ˝Kako se zaštiti u svijetu Interneta i mobilnih telefona˝ dostupna je na <http://bit.ly/HAKOM4>.

Dostupni materijali uključuju odgojno-obrazovni rad, učinkovito i odgovorno komuniciranje i suradnja u digitalnome okruženju za razumijevanje i odgovorno primjenjivanje sigurnosnih preporuka u cilju zaštite zdravlja, emocionalnog i društvenog razvoja učenika te poštivanje pravne odrednice pri korištenju digitalnom tehnologijom u svakodnevnom životu.